ત્યારબાદ, કવિશ્રીએ, પોતાના કાવ્યસંગ્રહ ‘ભીતરના ખેતર’ના કેટલાક કાવ્યો રજૂ કરીને શ્રોતાઓને ભાવવિભોર કરી મૂક્યા. હ્રદયની નીતરતી લાગણીમાંથી ટપકેલી કવિતાઓ અને એમાંથી સંવેદનશીલતાનું પ્રગટ થતું સ્વરૂપ, જોઇને ભાવકો રસતરબોળ થઈ ઉઠ્યા. રજૂ થયેલું દરેક કાવ્ય, કવિની અજ્ઞાત અનુભૂતિનો સ્પર્શ લઈને આવ્યું હતું. ‘વનપ્રવેશની વેળા’, ષષ્ઠીપૂર્તિ જેવી રચનાઓ તો પ્રસંગોચિત હોવાને કારણે શ્રોતાઓને ખૂબ ગમી ગઈ. ‘વિરાટને હિંડોળે’ જેવી કૃતિ, અમરનાથની યાત્રા દરમ્યાન થયેલી અનુભૂતિની રચના હતી. વિરાટને અહીં કવિએ ગઝલને હિંડોળે ઝૂલાવ્યું છે. કેટલાક કાવ્યોમાં અધ્યાત્મની અનુભૂતિ થાય છે.